## Odluka Ustavnog suda Republike Hrvatske broj: U-III-4051/2007 od 24. lipnja 2008.

### NN 78/2008 (7.7.2008.), Odluka Ustavnog suda Republike Hrvatske broj: U-III-4051/2007 od 24. lipnja 2008.

# USTAVNI SUD REPUBLIKE HRVATSKE

**2571**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Jelušić, Davor Krapac, Duška Šarin i Nevenka Šernhorst, članovi
Vijeća, u postupku koji je ustavnom tužbom pokrenuo N. T. iz Nj., kojeg zastupa
J. T., odvjetnica u B., na sjednici održanoj 24. lipnja 2008. godine,
jednoglasno je donio

## ODLUKU

I. Ustavna tužba se usvaja.
II. Ukida se rješenje Vrhovnog suda Republike Hrvatske broj: Rev-815/07-2 od 28.
rujna 2007. godine, te se predmet vraća Vrhovnom sudu Republike Hrvatske na
ponovni postupak.
III. Ova odluka objavit će se u »Narodnim novinama«.

```
Obrazloženje
```

1. Ustavna tužba podnesena je protiv rješenja Vrhovnog suda Republike Hrvatske
broj: Rev-815/07-2 od 28. rujna 2007., kojim je revizija podnositelja (tužitelja
u parničnom postupku radi utvrđenja), zbog premale vrijednosti predmeta spora,
odbačena kao nedopuštena.
Revizija je podnijeta protiv presude Županijskog suda u Puli broj: Gž-720/05-2
od 10. travnja 2007. i potvrđena presuda Općinskog suda u Bujama broj:
P-332/02-40 od 30. prosinca 2004., kojom je odbijen tužbeni zahtjev podnositelja
kojim je zatražio od suda da utvrdi da nekretnine, pobliže označene
prvostupanjskom odlukom, predstavljaju bračnu stečevinu, te da se zbog navedenog
podnositelja utvrdi suvlasnikom u 1/2 dijela navedenih nekretnina.
2. Podnositelj smatra da su mu osporenim rješenjem povrijeđena ustavna prava
zajamčena člankom 14. stavkom 2. i 29. stavkom 1. Ustava.
Ustavnu tužbu podnositelja, Ustavni sud je, s obzirom na sadržaj i razloge
ustavne tužbe, razmatrao sa stajališta povrede ustavnog prava na pravično
suđenje, zajamčenog člankom 29. stavkom 1. Ustava.
U ustavnoj tužbi podnositelj u bitnom ističe da je točno da je podnositelj u
tužbi kao vrijednost predmeta spora označio iznos od 20.000,00 kn, međutim
navodi da je na prvom ročištu za glavnu raspravu održanom 12. veljače 2003.,
prije no što se sud upustio u raspravljanje o glavnoj stvari, kao vrijednost
predmeta spora označen iznos od 101.000,00 kn. Slijedom navedenog, podnositelj
smatra da je Vrhovni sud Republike Hrvatske, odbacivši reviziju podnositelja,
pogrešno primijenio odredbu članka 382. stavka 1. točke 1., u vezi s člankom 40.
stavkom 3. Zakona o parničnom postupku.
Predlaže usvajanje ustavne tužbe i ukidanje osporenog rješenja Vrhovnog suda
Republike Hrvatske.

*Ustavna tužba je osnovana.*

3. U postupku pokrenutom ustavnom tužbom na temelju odredbe članka 62. stavka 1.
Ustavnog zakona o Ustavnom sudu Republike Hrvatske (»Narodne novine« broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
Ustavni sud, u granicama zahtjeva istaknutog u ustavnoj tužbi, utvrđuje je li u
postupku odlučivanja o pravima i obvezama ili o sumnji ili optužbi zbog
kažnjivog djela povrijeđeno podnositelju ustavno pravo, pri čemu se, u pravilu,
ne upušta u pitanje jesu li sudovi pravilno i potpuno utvrdili činjenično stanje
i ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava.
4. Odredbom članka 40. stavaka 2. i 3. Zakona o parničnom postupku (»Narodne
novine« broj 53/91., 91/92., 112/99. i 117/03.) propisano je da u slučajevima
kada se tužbeni zahtjev ne odnosi na novčanu svotu, mjerodavna je vrijednost
predmeta spora koju je tužitelj u tužbi naznačio, ali ukoliko je vrijednost
predmeta spora očito suviše visoko ili suviše nisko naznačena, tako da se
postavlja pitanje prava na izjavljivanje revizije, da će sud, najkasnije na
pripremnom ročištu, a ako ono nije održano, onda na glavnoj raspravi prije
početka rasprave o glavnoj stvari, brzo i na prikladan način provjeriti točnost
naznačene vrijednosti.
5. U postupku koji je prethodio ustavnosudskom postupku utvrđeno je da je
podnositelj pred Općinskim sudom u Bujama tužbom pokrenuo parnični postupak radi
utvrđenja, označivši iznos od 20.000,00 kn kao vrijednost predmeta spora.
Kako je u konkretnom slučaju bila otežana dostava tužbe tuženoj, prvo ročište za
glavnu raspravu održano je 3. travnja 2003., na kojem je raspravnim rješenjem
utvrđena vrijednost predmeta spora u visini od 101.000,00 kn.
6. Članak 29. stavak 1. Ustava glasi:
*Svatko ima pravo da zakonom ustanovljeni neovisni i nepristrani sud pravično i u
razumnom roku odluči o njegovim pravima i obvezama ili o sumnji ili optužbi zbog
kažnjivog djela.*Ustavni sud u ustavnosudskom postupku utvrđuje je li tijekom postupka pred
nadležnim sudom počinjena povreda takvog značaja da postupak kao jednu cjelinu
čini nepravičnim za podnositelja. Pri tome neće svaka postupovna povreda dovesti
do povrede ustavnog prava na pravično suđenje, već će to biti samo ona povreda
koja je takvog značaja da podnositelju ugrožava pravo na pravično suđenje.
Odlučujući o reviziji podnositelja Vrhovni sud Republike Hrvatske zauzeo je
stajalište da je u konkretnom slučaju mjerodavna vrijednost predmeta spora koju
je podnositelj označio u tužbi. Međutim, Vrhovni sud Republike Hrvatske
propustio je uzeti u obzir činjenicu da je na prvom ročištu za glavnu raspravu,
prije početka rasprave o glavnoj stvari, vrijednost predmeta spora označena u
visini od 101.000,00 kn.
Slijedom navedenog, Ustavni sud ocjenjuje da su takvim postupanjem Vrhovnog suda
Republike Hrvatske, na štetu podnositelja, povrijeđena postupovna pravila o
dopustivosti izjavljivanja revizije, propisana člankom 40. stavkom 3., u vezi s
člankom 382. stavkom 1. točkom 1. Zakona o parničnom postupku, čime je osporenim
rješenjem povrijeđeno pravo podnositelja na pravično suđenje zajamčeno člankom
29. stavkom 1. Ustava.
7. Slijedom navedenog, na temelju članaka 73. i 76. Ustavnog zakona, odlučeno je
kao u točkama I. i II. izreke.
8. Odluka o objavi (točka III. izreke) temelji se na odredbi članka 29. Ustavnog
zakona.

Broj: U-III-4051/2007
Zagreb, 24. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 78/2008-2571
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)